《稻花桑花》
宋代·舒岳祥

稻花花中王，桑花花中后。
余花毕嫔妃，以色媚左右。
稻花吹早香。风露千万亩。
上以奉玉食，粢盛及醴酒。
下以饱苍生，亿兆餔其口。
桑花虽无华，红葚映纤手。
皇后首亲蚕，六宫承傅姆。
天生众裸虫，无羽毛飞走。
匪此皆冻死，性命安得有。
予谓二花者，斯民之父母。
昔予赋麦花，适当来牟候。
未及歌二花，三花谁可后。
请续时夏诗，以为风化首。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。